সরকারকে ক্ষমা চাইতে হবে! জালিয়ানওয়ালাবাগের ঘটনায় উঠল ব্রিটিশ পার্লামেন্টে

ওয়েব ডেস্ক: জালিয়ানওয়ালাবাগের সেই নারকীয় হত্যাকাণ্ড। আজও সেই ঘটনা মনে পড়লে গায়ে কাঁটা দিয়ে উঠে ভারতবাসীর। সে ঘটনার ১০৬ বছর পর এবার ব্রিটিশ সরকারকে সরকারিভাবে ক্ষমা চাইতে বললেন সেদেশের বিরোধী দলের সাংসদ বব ব্ল্যাকম্যান। তিনি বলেন, ব্রিটিশ সাম্রাজ্যের ইতিহাসে জালিয়ানওয়ালাবাগ হত্যাকাণ্ড ছিল এক কালো দাগ। তাই উচিত সরকারিভাবে ভারতের কাছে ক্ষমা চাওয়ার।

আরও পড়ুন: ‘মত প্রকাশের স্বাধীনতা’ গুজরাতের এফআইআর খারিজ সুপ্রিম কোর্টে

সূত্রের খবর, বৃহস্পতিবার হাউস অফ কমন্সে ভাষণ দেন কনজারভেটিভ সাংসদ ব্ল্যাকম্যান। তিনি বলেছেন, “১৯১৯ সালের ১৩ এপ্রিলের দিনটিতে শান্তিপূর্ণভাবে বহু মানুষ একত্রিত হয়েছিলেন জালিয়ানওয়ালাবাগে। পরিবারের সঙ্গে তাঁরা সময় কাটাচ্ছিলেন। ঠিক সেই সময় ব্রিটিশ সেনাকর্তা জেনারেল ডায়ার নির্দেশ দেন নির্বিচারে গুলি চালানোর। এই ঘটনায় ১৫০০ মানুষের মৃত্যু হয়। আহত হন আরও ১২০০ জন।জেনারেল ডায়ার এবং তাঁর এই কর্মকাণ্ড গোটা ব্রিটিশ সাম্রাজ্যের গায়ে একটা কালো দাগ।”

জালিয়ানওয়ালাবাগ হত্যাকাণ্ডের সেই ইতিহাস তুলে ধরে ব্রিটিশ সাংসদ দাবি করেন, এই ন্যক্কারজনক ঘটনার জন্য ভারতের কাছে ক্ষমা চান কিয়ের স্টারমার সরকার। তিনি বলেছেন, “যা হয়েছে সেই ভুল স্বীকার করে নিয়ে এবার কি ব্রিটিশ সরকার একটা বিবৃতি প্রকাশ করতে পারে না? ভারতের কাছে ক্ষমা চাওয়া যায় না?”